CELEX: 32016D0413
Language: et
Date: 2016-03-18 00:00:00
Title: Komisjoni rakendusotsus (EL) 2016/413, 18. märts 2016, millega määratakse kindlaks Galileo programmi raames loodud maapealse infrastruktuuri paiknemine, nähakse ette selle toimimiseks vajalikud meetmed ja tunnistatakse kehtetuks rakendusotsus 2012/117/EL (EMPs kohaldatav tekst)

19.3.2016   
            
            
               ET
            
            
               Euroopa Liidu Teataja
            
            
               L 74/45
            
         KOMISJONI RAKENDUSOTSUS (EL) 2016/413,
   18. märts 2016,
   millega määratakse kindlaks Galileo programmi raames loodud maapealse infrastruktuuri paiknemine, nähakse ette selle toimimiseks vajalikud meetmed ja tunnistatakse kehtetuks rakendusotsus 2012/117/EL
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 11. detsembri 2013. aasta määrust (EL) nr 1285/2013 Euroopa satelliitnavigatsioonisüsteemide rajamise ja kasutamise kohta, millega tunnistatakse kehtetuks nõukogu määrus (EÜ) nr 876/2002 ning Euroopa Parlamendi ja nõukogu määrus (EÜ) nr 683/2008, (1) eriti selle artikli 12 lõike 3 punkti c,
   ning arvestades järgmist:
   
               (1)
            
            
               Määruse (EL) nr 1285/2013 artikliga 12 on komisjonile pandud üldine vastutus Galileo programmi eest ja antud rakendusvolitused programmi raames loodud süsteemi maapealse infrastruktuuri paiknemise kindlaksmääramiseks ja selle toimimise tagamiseks. Kõnealune infrastruktuur koosneb maapealsetest keskustest ja jaamadest.
            
         
               (2)
            
            
               Komisjon on Galileo programmi raames loodud maapealse infrastruktuuri paiknemise oma rakendusotsusega 2012/117/EL (2) juba väga suures osas kindlaks määranud.
            
         
               (3)
            
            
               Rakendusotsus 2012/117/EL võeti vastu Euroopa Parlamendi ja nõukogu määruse (EÜ) nr 683/2008 (3) artikli 12 lõike 3 alusel, kuid kõnealune määrus on tunnistatud kehtetuks ja asendatud määrusega (EL) nr 1285/2013. Programmi järjepidevuse tagamiseks ja selle arengu käigus ilmnenud uute piirangute ja vajaduste arvessevõtmiseks tuleb Galileo programmi raames loodud maapealse infrastruktuuri paiknemine uuesti kindlaks määrata ja näha ette selle nõuetekohaseks toimimiseks vajalikud meetmed. Tuleb meeles pidada, et rakendusotsuses 2012/117/EL nimetatud keskuste ja jaamade arvu ja asukoha valikul on võetud arvesse geograafilisi ja tehnilisi tingimusi, et tagada kogu planeedi optimaalne hõlvatus, juba olemasolevaid rajatisi ja seadmeid, mis on kohandatud jaamadele pandud ülesannete täitmiseks, ning iga jaama kohustuslike turvanõuete ja iga liikmesriigi julgeolekualaste nõuete täitmist.
            
         
               (4)
            
            
               Siiski tuleb võtta arvesse programmi arengu käigus ilmnenud uusi piiranguid ja vajadusi, mis tulenevad teatavatest rakendusotsuses 2012/117/EL nimetatud keskuste ja jaamadega seotud asjaoludest.
            
         
               (5)
            
            
               Keskuste puhul on süsteemi paremaks kasutamiseks tekkinud vajadus rajada seitsmes keskus, nimelt integreeritud logistilise toe keskus, mis hakkab toimima infrastruktuuri seadmete ja varuosade kesklaona.
            
         
               (6)
            
            
               Integreeritud logistilise toe keskuse asukoha valimiseks korraldati avatud ja läbipaistev menetlus, mis hõlmas kahte etappi. Esimeses etapis esitas komisjon liikmesriikidele osalemiskutse, mille tulemusena valiti välja Belgia ja Tšehhi Vabariik. Teises etapis paluti mõlemal liikmesriigil esitada üksikasjalik pakkumus, et valida neist parem. Komisjoni, Euroopa Kosmoseagentuuri ja Euroopa GNSSi Agentuuri esindajatest koosnev komisjon hindas pakkumusi turvalisuse, riskide, ajakava ja maksumuse seisukohast, mille tulemusena peeti sobivamaks Belgia pakkumust, sest Transinne'i hoone struktuur ja kontseptsioon sobib optimaalselt Galileo programmi raames loodud süsteemi logistika tagamiseks. Keskus on kavas rajada 2016. aastal ja sellega seoses on kavas sõlmida leping Belgiaga.
            
         
               (7)
            
            
               Lisaks valmisid 2014. aastal kaks juhtimiskeskust, millega seoses on kavas sõlmida lepingud Saksamaa ja Itaaliaga; 2013. aastal hakati rajama Galileo turvaseirekeskust, millega seoses kirjutati samal aastal alla lepingule Prantsusmaa ja Ühendkuningriigiga ja mis peaks valmima 2017. aastaks, mitte 2015. aastaks; GNSSi teenuskeskuse rajamisega seotud lepingule kirjutati Hispaaniaga alla 30. juunil 2014, mitte 2013. aastal; otsingu- ja päästetegevuse teenuskeskuse rajamine kestis 2012. aastast 2014. aastani ning sellega seoses on kavas sõlmida teenuse osutamise raamleping Prantsusmaa riikliku kosmoseuuringute keskusega Centre National d'Etudes Spatiales (CNES), mitte leping Prantsusmaaga; Galileo võrdluskeskuse rajamine, mis asub Madalmaades Noordwijkis Euroopa kosmoseuuringute ja -tehnoloogia keskuse (ESTEC) lähedal, kuid mitte samas hoones, peaks kestma 2015. aastast 2017. aastani, mitte 2013. aastast 2016. aastani, ja sellega seoses on kavas sõlmida leping 2016. aastal; orbiidil asuvate satelliitide kontrolljaama rajamist, mis asub Redus, äriühinguga Spaceopal sõlmitud lepingus ei käsitleta.
            
         
               (8)
            
            
               Jaamade puhul rajati 2012.–2014. aastal kavakohaselt Réunioni ja Nouméa kaugjuhtimis- ja kaugmõõtmisjaamad, kuid Tahitil asuv Papeete kaugjuhtimis- ja kaugmõõtmisjaam peaks rajatama alles 2016.–2017. aastal. Lisaks võeti 2012.–2014. aastal kavakohaselt kasutusele Kiruna, Jan Mayeni, Assooride, Kergueleni, Saint Pierre'i ja Miqueloni, Ascensioni ja Falklandi saarte Galileo seirejaamad, Kanaaride ja Madeira seirejaamade rajamine tühistati, Wallise seirejaama rajamine lükati edasi 2016.–2017. aastasse, Tokyo, Adélie maa ja Diego Garcia seirejaamade rajamise võimalust uuritakse ning üks seirejaam rajati Redusse.
            
         
               (9)
            
            
               Otsingu- ja päästetegevuse jaamade rajamine kulges kavakohaselt ning nende kohta sõlmiti lepingud ja partnerluslepingud, kuid nende jaamade puhul tuleb eristada kahte liiki: keskmise kõrgusega orbiidil asuvate satelliitide kohalikud kasutajaterminalid, mis võtavad vastu satelliitide edastatavaid hädasignaale ja asuvad Makarioses, Maspalomases ja Svalbardil, ning võrdlusradarimajakad, mis edastavad võrdlussignaale, võimaldavad süsteemi reguleerida ja mõõta selle toimimist ning asuvad samuti Makarioses, Maspalomases ja Svalbardil, aga ka Toulouse'is ja Assooridel Santa Marial.
            
         
               (10)
            
            
               Rakendusotsus 2012/117/EL tuleb tunnistada kehtetuks, sest see asendatakse käesoleva otsusega. Õiguskindluse ja usaldusväärse halduse tagamiseks konsolideeritakse rakendusotsuse 2012/117/EL lisa ja käesolevas otsuses esitatud muudatused lisas.
            
         
               (11)
            
            
               Käesoleva otsusega ettenähtud meetmed on kooskõlas määruse (EL) nr 1285/2013 artikli 36 lõike 1 alusel loodud komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Galileo programmi raames loodud maapealse infrastruktuuri paiknemine ja selle toimimiseks vajalikud meetmed on esitatud lisas.
   Artikkel 2
   Rakendusotsus 2012/117/EL tunnistatakse kehtetuks.
   Artikkel 3
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 18. märts 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 347, 20.12.2013, lk 1.
   
      (2)  Komisjoni 23. veebruari 2012. aasta rakendusotsus 2012/117/EL, millega sätestatakse loetelu olulistest otsustusetappidest, mis võimaldavad anda hinnangu programmi „Galileo” rakendamisele seoses maapealsete keskuste ja maajaamade rajamisega programmi arendus- ja kasutuselevõtuetapis (ELT L 52, 24.2.2012, lk 28).
   
      (3)  Euroopa Parlamendi ja nõukogu 9. juuli 2008. aasta määrus (EÜ) nr 683/2008 Euroopa satelliitnavigatsiooni programmide (EGNOS ja Galileo) rakendamise jätkamise kohta (ELT L 196, 24.7.2008, lk 1).
   
      LISA
      
                  
                     Nimetus
                  
               
               
                  
                     Rajatise asukoht ja selle toimimise tagamiseks vajalikud meetmed
                  
               
            
                  
                     Maapealsed keskused
                  
               
            
                  Kaks Galileo juhtimiskeskust
               
               
                  Mõlemad juhtimiskeskused rajati ajavahemikul 2009–2014, üks neist asub Oberpfaffenhofenis (Saksamaa) ja teine Fucinos (Itaalia). Sellega seoses on kavas kirjutada alla lepingule Saksamaa ja Itaaliaga.
               
            
                  Galileo turvaseirekeskus
               
               
                  Galileo dubleeritud turvakeskuse rajamine toimub etapiviisiliselt Prantsusmaal ja Ühendkuningriigis. Keskuse rajamist alustati 2013. aastal ning see peaks valmima 2017. aastal. Sellega seoses kirjutati 2013. aastal alla lepingule Prantsusmaa ja Ühendkuningriigiga.
               
            
                  GNSSi teenuskeskus
               
               
                  GNSSi teenuskeskus rajatakse etapiviisiliselt Madridi (Hispaania). Keskuse rajamist alustati 2011. aastal ning see peaks valmima 2016. aastal. Sellega seoses kirjutati 2014. aastal alla lepingule Hispaaniaga.
               
            
                  Otsingu- ja päästetegevuse teenuskeskus
               
               
                  Otsingu- ja päästetegevuse teenuskeskus rajati Toulouse'i (Prantsusmaa) ajavahemikul 2012–2014. Sellega seoses on kavas kirjutada alla teenuse osutamise raamlepingule Prantsusmaa riikliku kosmoseuuringute keskusega Centre National d'Etudes Spatiales (CNES).
               
            
                  Galileo võrdluskeskus
               
               
                  Galileo võrdluskeskus rajatakse etapiviisiliselt Noordwijki (Madalmaad). Keskuse rajamist alustati 2015. aastal ning see peaks valmima 2017. aastal. Sellega seoses on kavas 2016. aastal kirjutada alla lepingule Madalmaadega.
               
            
                  Integreeritud logistilise toe keskus
               
               
                  Integreeritud logistilise toe keskus peaks rajatama 2016. aastal Transinne'i (Belgia) ning seoses sellega on kavas kirjutada alla lepingule Belgiaga.
               
            
                  Orbiidil asuvate satelliitide kontrolljaam
               
               
                  Orbiidil asuvate satelliitide kontrolljaam rajati 2010. aastal Redusse (Belgia).
               
            
                   
               
            
                  
                     Maapealsed kaugjaamad
                  
               
            
                  Maapealsed kaugjuhtimis- ja kaugmõõtmisjaamad
               
               
                  2010.–2014. aastal rajati maapealsed kaugjuhtimis- ja kaugmõõtmisjaamad Kirunasse (Rootsi), Kourousse (Prantsusmaa), Réunioni (Prantsusmaa) ja Nouméasse (Uus-Kaledoonia).
                  2016.–2017. aastal on kavas rajada veel üks maapealne kaugjuhtimis- ja kaugmõõtmisjaam Papeetesse (Prantsuse Polüneesia).
                  Maapealsete kaugjuhtimis- ja kaugmõõtmisjaamade rajamiseks sõlmis Euroopa Kosmoseagentuur lepingud teenuse osutajatega.
               
            
                  Galileo seirejaamad
               
               
                  2009.–2014. aastal rajati Galileo seirejaamad Assooridele (Portugal), Ascensioni, Fucinosse (Itaalia), Jan Mayenisse (Norra), Kergueleni, Kirunasse (Rootsi), Kourousse (Prantsusmaa), Réunioni (Prantsusmaa), Falklandi saartele, Nouméasse (Uus-Kaledoonia), Papeetesse (Prantsuse Polüneesia), Redusse (Belgia), Saint Pierre'i ja Miqueloni, Svalbardi (Norra) ja Trolli (Norra).
                  2016.–2017. aastal on kavas rajada veel üks Galileo seirejaam Wallisesse.
                  Galileo seirejaamade rajamiseks sõlmis Euroopa Kosmoseagentuur lepingud teenuse osutajatega.
               
            
                  Üleslaadimisjaamad
               
               
                  2009.–2011. aastal rajati üleslaadimisjaamad Tahitile (Prantsuse Polüneesia), Kourousse (Prantsusmaa), Réunioni (Prantsusmaa), Uus-Kaledooniasse ja Svalbardi (Norra).
                  Üleslaadimisjaamade rajamiseks sõlmis Euroopa Kosmoseagentuur lepingud teenuse osutajatega.
               
            
                  Otsingu- ja päästetegevuse jaamad
               
               
                  2012.–2013. aastal rajati keskmise kõrgusega orbiidil asuvate satelliitide kohalikud kasutajaterminalid (otsingu- ja päästetegevuse jaama esimene liik) Makariosesse (Küpros), Maspalomasesse (Hispaania) ja Svalbardi (Norra). Võrdlusradarimajakad (otsingu- ja päästetegevuse jaama teine liik) rajati Makariosesse (Küpros), Maspalomasesse (Hispaania), Santa Mariale (Portugal), Toulouse'i (Prantsusmaa) ja Svalbardi (Norra).
                  Otsingu- ja päästetegevuse jaamade rajamiseks Maspalomasesse, Santa Mariale ja Svalbardi sõlmis Euroopa Kosmoseagentuur lepingud teenuse osutajatega, Makariose jaama rajamiseks sõlmib komisjon Küprosega partnerluslepingu ja Toulouse'i jaama rajamiseks sõlmib komisjon lepingu teenuse osutajaga.